EL Επίσημη Εφημερίδα της Ευρωπαϊκής Ένωσης C 295/6

Ανακοίνωση σχετικά με τις αποφάσεις του Δικαστηρίου της Ευρωπαϊκής Ένωσης στην υπόθεση C-249/10P και C-247/10P σε σχέση με τον κανονισμό (ΕΚ) αριθ. 1472/2006 του Συμβουλίου, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων με το άνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ

2013/C 295/06

Στις αποφάσεις του της 2ας Φεβρουαρίου 2012 στην υπόθεση C-249/10P (1) Brosmann et al και της 15ης Νοεμβρίου 2012 στην υπόθεση C-247/10P (2) Zhejiang Aokang Shoes Co. Ltd, το Δικαστήριο της Ευρωπαϊκής Ένωσης («το Δικαστήριο») ακύρωσε εν μέρει τον κανονισμό (ΕΚ) αριθ. 1472/2006 του Συμβουλίου, της 5ης Οκτωβρίου 2006, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων με το άνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ («ο κανονισμός») (3). Ο κανονισμός ακυρώθηκε στο βαθμό που αφορά τις εταιρείες Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd και Risen Footwear (HK) Co Ltd, καθώς και την Zhejiang Aokang Shoes Co. Ltd («οι οικείοι παραγωγοί-εξαγωγείς»).

Στις αντίστοιχες αποφάσεις, το Δικαστήριο δήλωσε ότι τα θεσμικά όργανα της Ένωσης θα έπρεπε να είχαν εξετάσει τις αιτήσεις για την αναγνώριση καθεστώτος οικονομίας αγοράς («ΚΟΑ») που υποβλήθηκαν από τους οικείους παραγωγούς-εξαγωγείς και να είχαν λάβει σχετική απόφαση.

Το άρθρο 266 της Συνθήκης για τη λειτουργία της Ευρωπαϊκής Ένωσης προβλέπει ότι τα θεσμικά όργανα πρέπει να λαμβάνουν τα απαραίτητα μέτρα ώστε να συμμορφώνονται με τις αποφάσεις του Δικαστηρίου.

Για να τηρήσει την υποχρέωση αυτή, η Επιτροπή αποφάσισε να επαναλάβει τη διαδικασία για την αντικατάσταση των ακυρωθέντων μερών του κανονισμού, από το σημείο στο οποίο επήλθε η παράβαση, και να εξετάσει κατά πόσον επικρατούσαν συνθήκες οικονομίας της αγοράς για τους οικείους παραγωγούς-εξαγωγείς για την περίοδο από την 1η Απριλίου 2004 έως την 31η Μαρτίου 2005.

Ανάλογα με τα πορίσματα της διαδικασίας που είναι σε εξέλιξη, ενδεχομένως να χρειαστεί, επίσης, η ανάλογη τροποποίηση του εκτελεστικού κανονισμού (ΕΕ) αριθ. 1294/2009 του Συμβουλίου, της 22ας Δεκεμβρίου 2009, για την επιβολή οριστικού δασμού αντιντάμπινγκ στις εισαγωγές ορισμένων υποδημάτων με το άνω μέρος από δέρμα, καταγωγής Βιετνάμ και Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υποδημάτων με το άνω μέρος από δέρμα που αποστέλλονται από την ΕΔΠ Μακάο, ανεξάρτητα από το αν δηλώνονται ως καταγωγής ΕΔΠ Μακάο ή όχι, μετά τη διαδικασία επανεξέτασης εν όψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96 του Συμβουλίου (4).

1. Ταυτοποίηση των ενδιαφερόμενων μερών

Η Επιτροπή αναλύει επί του παρόντος τα πορίσματα σχετικά με την αξιολόγηση ΚΟΑ που πραγματοποιήθηκε όσον αφορά τους οικείους παραγωγούς-εξαγωγείς.

Η Επιτροπή προβλέπει την κοινοποίηση των πορισμάτων της αξιολόγησης ΚΟΑ, καθώς και την προτεινόμενη εφαρμογή των αποφάσεων του Δικαστηρίου σε όλα τα ενδιαφερόμενα μέρη στην αρχική έρευνα, εφόσον το ζητήσουν.

Επειδή η αρχική έρευνα διενεργήθηκε την περίοδο 2005-2006 και για να εξασφαλιστεί ότι η Επιτροπή έχει λάβει τα σωστά στοιχεία επικοινωνίας των δυνητικά ενδιαφερόμενων μερών, η Επιτροπή καλεί όλα τα ενδιαφερόμενα μέρη που παρουσιάστηκαν κατά την αρχική έρευνα να αναφέρουν κατά πόσο επιθυμούν να λάβουν την προαναφερόμενη κοινοποίηση και, εάν ναι, να παράσχουν τις ακόλουθες πληροφορίες:

— κατηγορία του ενδιαφερόμενου μέρους στην παρούσα υπόθεση (π.χ. παραγωγός της Ένωσης, μη συνδεδεμένος εισαγωγέας, παραγωγός-εξαγωγέας κ.λπ.)·

— επιβεβαίωση του ενδιαφέροντος συμμετοχής ως ενδιαφερόμενο μέρος στην τρέχουσα εφαρμογή των αποφάσεων του Δικαστηρίου·

— όνομα, διεύθυνση και διεύθυνση ηλεκτρονικού ταχυδρομείου του ενδιαφερομένου·

— δικαιολογητικά που να αποδεικνύουν ότι το μέρος ήταν ενδιαφερόμενο μέρος κατά τη διάρκεια της αρχικής έρευνας.

2. Προθεσμία

Οι προαναφερθείσες πληροφορίες πρέπει να υποβληθούν στην Επιτροπή εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

3. Γραπτές απαντήσεις και αλληλογραφία

Όλες οι σχετικές πληροφορίες πρέπει να κοινοποιηθούν στην Επιτροπή γραπτώς και πρέπει να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου και τον αριθμό τηλεφώνου του ενδιαφερόμενου μέρους.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË E-mail: TRADE-AD499-Footwear-Court@ec.europa.eu

4. Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως ενδιάμεσος μεταξύ των ενδιαφερόμενων μερών και των υπηρεσιών ερευνών της Επιτροπής. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές σχετικά με τον εμπιστευτικό χαρακτήρα εγγράφων, τις αιτήσεις για παράταση προθεσμιών και τις αιτήσεις τρίτων να γίνουν δεκτοί σε ακρόαση. Ο σύμβουλος ακροάσεων μπορεί να διοργανώσει ακρόαση με ένα μεμονωμένο ενδιαφερόμενο μέρος και να μεσολαβήσει ώστε να εξασφαλιστεί η πλήρης άσκηση των δικαιωμάτων υπεράσπισης των ενδιαφερόμενων μερών.

Η αίτηση ακρόασης με τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις για θέματα που αφορούν το αρχικό στάδιο της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, οι αιτήσεις ακρόασης πρέπει να υποβάλλονται εντός των συγκεκριμένων προθεσμιών που θα ορίσει η Επιτροπή κατά την επικοινωνία της με τα μέρη.

Ο σύμβουλος ακροάσεων θα παρέχει επίσης ευκαιρίες για ακρόαση των ενδιαφερόμενων μερών, ώστε να καταστεί δυνατή η παρουσίαση διαφορετικών απόψεων και η προβολή επιχειρημάτων προς αντίκρουση των ισχυρισμών της άλλης πλευράς. Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου:

http://ec.europa.eu/commission_2010-2014/degucht/contact/hearing-officer/

(1) ΕΕ C 80 της 17.3.2012, σ. 3.

(2) ΕΕ C 9 της 12.1.2013, σ. 5.

(3) ΕΕ L 275 της 6.10.2006, σ. 1.

(4) ΕΕ L 352 της 30.12.2009, σ. 1.